text: DSB nedlægger kundecenter i Kolding
  13 november 2013 kl. 12.33
  DSB lukker kundecenter vest i Kolding 1. september næste år. De 36 medarbejdere har fået tilbudt job på det centrale kundecenter i Høje-Taastrup.
  Medarbejderne kan have to hjemmearbejdsdage om ugen, så de kun behøver at pendle til København tre dage om ugen.
  DSB begrunder centraliseringen med, at de mange nye, elektroniske billetter kræver en højere grad af faglig specialisering i kundecenteret.
  Beslutningen møder modstand hos borgmestrene i Trekantområdet.
  I et brev til transportminister Pia Olsen Dyhr (SF) klager de over, at statslige arbejdspladser bliver nedlagt uden for København.
  - Vi vil derfor på vegne af kommunerne i Trekantområdet stærkt opfordre transportministeren til at genoverveje beslutningen, da den har stor betydning og en vigtig signalværdi for vores mere end 360.000 indbyggere, der de senere år har oplevet at se et stigende antal statslige arbejdspladser forsvinde østpå, skriver blandt andre borgmester Jørn Pedersen (V), Kolding.
  